Tarptautinės grūdų tarybos (toliau – IGC) 2020 m. sausio 23 d. duomenimis, 2019–2020 m. pasaulinio grūdų derliaus prognozė, palyginti su prieš tai buvusia prognoze, padidinta 7,6 mln. t (iki 2 169,6 mln. t) ir tai būtų 28,4 mln. t daugiau nei 2018–2019 m. Šių metų sausio mėn. grūdų derliaus prognozė pasaulyje padidėjo dėl padidėjusio kukurūzų derliaus JAV ir Kinijoje.

Bendras grūdų sunaudojimas pasaulyje turėtų padidėti 6,3 mln. t (iki 2 194,3 mln. t). 2019–2020 m., palyginti su 2018–2019 m., grūdų sunaudojimas pasaulyje gali būti didesnis 28,5 mln. t. 2019–2020 m. grūdų prekybos apimtys pasaulyje turėtų sudaryti 377,2 mln. t ir tai būtų 2,4 mln. t daugiau nei buvo prognozuota 2019 m. lapkričio mėn. ir 12,9 mln. t daugiau, palyginti su 2018–2019 m. Grūdų prekybos prognozė padidinta dėl didesnio kviečių importo Irane ir Turkijoje. IGC naujausiais duomenimis, grūdų atsargos pasaulyje 2019–2020 derliaus metų pabaigoje padidintos 5,1 mln. t ir turėtų sudaryti 599,2 mln. t, tai būtų 24,8 mln. t arba 3,97 proc. mažiau, palyginti su 2018–2019 derliaus metų pabaigos atsargomis.

IGC naujausiais duomenimis, kviečių derlius pasaulyje 2019–2020 m. gali siekti 761,1 mln. t ir tai būtų 0,7 mln. t mažiau nei buvo prognozuota prieš mėnesį, bet 3,8 proc. daugiau negu 2018–2019 m. Kviečių sunaudojimas pasaulyje analizuojamu laikotarpiu turėtų sudaryti 754,1 mln. t ir tai būtų 15,5 mln. t daugiau, palyginti su 2018–2019 m. Kviečių sunaudojimas 2019–2020 m., palyginti su 2018–2019 m., turėtų padidėti: maistui – 0,97 proc. (iki 522,9 mln. t), pašarams – 6,21 proc. (iki 148,9 mln. t), o pramonei – 2,62 proc. (iki 23,5 mln. t).

IGC prognozės duomenimis, kviečių prekybos sausio mėn. prognozė padidinta 1,5 mln. t, o 2019–2020 m., palyginti su 2018–2019 m., gali padidėti 3,4 mln. t ir sudaryti 174,6 mln. t. Kviečių atsargų prognozė per mėnesį padidinta 1,1 mln. t, o 2019–2020 m., palyginti su 2018–2019 m., gali būti 7 mln. t didesnės ir sudaryti 272,1 mln. t.

Šių metų sausio mėn. duomenimis, prognozuojama, kad 2020–2021 metų derliui kviečių plotas pasaulyje gali padidėti 1 proc. (iki 220 mln. ha). Pasėlių plotų padidėjimą gali lemti padidinta kviečių pasėlių ploto prognozė Indijoje. Preliminari 2020–2021 derliaus metų kviečių pasiūlos ir paklausos prognozė pasaulyje rodo šiek tiek didesnį pasaulinį kviečių derlių ir, nors manoma, kad sunaudojimas turėtų didėti, sezono pabaigoje kviečių atsargos turėtų būti didesnės negu 2019–2020 sezono pabaigoje. Didesnių kviečių atsargų sezono pabaigoje tikimasi Kinijoje ir Indijoje.

Šaltinis: IGC
Grūdų ir rapsų sektoriaus informaciją parengė D. Pyrantienė, R. Banionienė ir G. Garliauskienė, tel. (8~37) 397 227

[2020-02-10](https://www.vic.lt/zumpris/2020/02/10/igc-sausio-men-padidino-2019-2020-m-grudu-derliaus-prognoze-pasaulyje/)

[Grūdų ir aliejinių augalų sektoriaus užsienio rinkos apžvalgos](https://www.vic.lt/zumpris/category/grudu-ir-aliejiniu-augalu-sektorius/grudu-ir-aliejiniu-augalu-sektoriaus-uzsienio-rinkos-apzvalgos/)